b'\n_START_ARTICLE_\nOklopnja\xc4\x8da Potemkin\n_START_SECTION_\nFilmska ekipa\n_START_PARAGRAPH_\nRe\xc5\xbeija: Sergej Eisenstein_NEWLINE_Glume: Aleksandr Antonov (Grigorij Vakulen\xc4\x8duk), Vladimir Barskij (Zapovjednik Golikov), Grigorij Aleksandrov (Glavni \xc4\x8dasnik Giljarovskij), Ivan Bobrov (Mladi mornar) i dr.\n_START_SECTION_\nRadnja\n_START_PARAGRAPH_\n1905. Rusija je nakon rata s Japanom u krizi. Crnim morem plovi ratni brod Potemkin u kojem su mornari nezadovoljni stanjem: narednici ih tuku po no\xc4\x87u, uvjeti su lo\xc5\xa1i, a poslu\xc5\xbeuje im se pokvarena hrana. Kada par mornara odbije pojesti pokvarenu juhu narednici ih odlu\xc4\x8de strijeljati kako bi disciplinirali ostatak posade. No ba\xc5\xa1 tada mornar Vakulen\xc4\x8duk digne pobunu i baci narednike u more, ali biva ubijen. Potemkin u\xc4\x91e u luku Odesu gdje im stanovnici daju hranu, ali ih na stubama napadnu carski vojnici. Revolucija se pro\xc5\xa1iri zemljom.\n_START_SECTION_\nKritike\n_START_PARAGRAPH_\nSkoro svi kriti\xc4\x8dari su gotovo jednoglasno hvalili film, makar su mu priznali i dozu propagande. Tako je Roger Ebert napisao: "Danas se doima vi\xc5\xa1e kao tehni\xc4\x8dki briljantan, ali jednostavan "crti\xc4\x87" (kako je napisala Pauline Kael u svojoj pozitivnoj recenziji), i to zbog toga jer njegovi elementi vi\xc5\xa1e ne nose ono iznena\xc4\x91enje - poput primjerice, 23. psalma ili Beethovenove simfonije, film je postao toliko znan da ga vi\xc5\xa1e ne mo\xc5\xbeemo percipirati za ono \xc5\xa1to jest... "Oklopnja\xc4\x8da Potemkin" se vi\xc5\xa1e ne smatra najboljim svih vremena, ali je ipak obavezna za svakoga tko se imalo zanima za filmsku povijest". Kriti\xc4\x8dar Michael W. Phillips Jr. je utvrdio: "Izuzev "Gra\xc4\x91anina Kanea", ovaj film je vjerojatno jedan od onih o kojima se najvi\xc5\xa1e pisalo. Sa razlogom se smatra remek-djelom" a Jeffrey M. Anderson: "Ovih dana, tehni\xc4\x8dka ostvarenja ovog filma zauzimaju sredi\xc5\xa1nju pozornost; njegova nevjerojatna monta\xc5\xbea i tehnika reza (o \xc4\x8demu je Ejzen\xc5\xa1tejn pisao na veliko) jo\xc5\xa1 uvijek izazivaju dozu uzbu\xc4\x91enja". Nick Hilditch je napisao: "Ako vas zanima povijest kinematografije, ili utjecaj na politiku i medij 20. stolje\xc4\x87a, onda morate vidjeti ovaj film, makar \xc4\x87e sovjetska propaganda u trajanju od preko sat vremena biti izazov za strpljenje moderne publike... Ejzen\xc5\xa1tejn je shvatio da jedna od velikih vrlina kinematografije nije samo prezentiranje slika iz \xc5\xbeivota. On je otkrio mogu\xc4\x87nosti kontrasta, stavljanja slika u ritmi\xc4\x8dki niz kako bi se stvorio smisao (u teoriji) i sna\xc5\xbene emocije (u praksi)".'